ཕྱག་འཚལ་ལུགས་

ཕྱག་འཚལ་བའི་དམིགས་པ།
དམིགས་པ་ནི།  སྐྱབས་ཡུལ་དམ་པ་རྣམས་ལ།  བློ་སྙིང་བྲང་གསུམ་གཏད་དེ།   བདག་གི་སྒོ་གསུམ་གྱི་དབང་ཆ་ཐམས་ཅད་ཁྱེད་ཀྱི་ཕྱག་ཏུ་བཞག་པས།  ཤི་ན་གསོན་ན།  སྐྱིད་ན་སྡུག་ན།  ལེགས་ན་ཉེས་ན།  མཐོ་ན་དམའ་ན།  བླ་མ་དཀོན་མཆོག་ཁྱེད་མཁྱེན་སྙམ་ལ། 
དེ་ཡང་།  རང་གི་ལུས་གྲངས་མེད་དཔག་ཏུ་མེད་པ་སྤྲུལ།  ལུས་རེར་མགོ་བོ་དཔག་ཏུ་མེད་པ་སྤྲུལ།  མགོ་རེ་རེ་ལྕེ་དཔག་ཏུ་མེད་པ་སྤྲུལ་ཏེ།  སྐྱབས་ཡུལ་ཡང་སའི་རྡུལ་གྲངས་དང་མཉམ་པར་མོས་ཏེ་ཕྱག་འཚལ་ན་དགེ་འགྱུར་ཆེ་བར་གསུངས་སོ།།
འདོན་པ་ནི།  རྗེ་ཙོང་ཁ་པས་འོལ་ཁ་ནས་བསག་སྦྱངས་མཛད་ཚེ།  ལྟུང་བཤགས་གསུངས་པའི་ཕྱག་ལེན་ལྟར་འཚལ་ན།  རྟེན་འབྲེལ་གྱི་གནད་ཆེའོ།།

ཕྱག་གི་མཚོན་དོན།
ལག་གཉིས་ཐལ་མོ་སྦྱར་བས།  ཐབས་ཤེས་ཟུང་འཇུག་དང་།  ཐལ་མོ་སྤྱི་གཙུག་ཏུ་སྦྱར་བས།   བདེ་བ་ཅན་དུ་སྐྱེས་པ།  སྨིན་མཚམས་ལ་སྦྱར་བས།   ལུས་ཀྱི་སྡིག་སྒྲིབ་དག  མགྲིན་པར་སྦྱར་བས།  ངག་གི་སྡིག་སྒྲིབ་དག  སྙིང་གར་སྦྱར་བས།  ཡིད་ཀྱི་སྡིག་སྒྲིབ་དག  ཐལ་མོ་སོ་སོར་ཕྱེས་པས།  གཟུགས་སྐུ་གཉིས་ཀྱི་འགྲོ་དོན་བྱེད་པ།  པུས་མོ་སར་བཙུགས་པས།   ངན་སོང་ལས་ཐར་བ།  སོར་བཅུ་ས་ལ་བཙུགས་པས།  ས་བཅུ་ལམ་ལྔ་བགྲོད་པ།  དཔྲལ་བ་ས་ལ་གཏུགས་པས།  བཅུ་གཅིག་ཀུན་ཏུ་འོད་ཀྱི་ས་འཐོབ།  ཡན་ལག་རྐྱོང་སྐུམ་བྱས་པས།  འཕྲིན་ལས་རྣམ་བཞི་འགྲུབ།  རྩ་རྒྱུས་རྐྱོང་སྐུམ་བྱས་པས།  ལུས་ཀྱི་རྩ་མདུད་གྲོལ།  སྒལ་ཚིགས་དགྱེ་སྒུར་བྱས་པས།   རླུང་དབུ་མར་ཚུད་པ།  ཡར་ལྡང་བས།  འཁོར་བ་ལས་འཕགས་པ་མཚོན་ནོ།།

འཚལ་ལུགས་ནོར་བའི་ཉེས་པ།
ཕྱག་འཚལ་ལུགས་མ་ཤེས་པར།  མཛུབ་མོ་བསྐུམས་པས།   དུད་འགྲོ་རྨིག་རྡུམ་དུ་སྐྱེ།  ལུས་ས་ལ་ཕབ་ནས་འགྱངས་ཆེ་བས།  ལྟོ་འཕྱེ་སྦྲུལ་གྱི་རིགས་སུ་སྐྱེ།  ལུས་སྒུར་ཙམ་སྒུར་ཙམ་བྱས་པས།   དུད་འགྲོ་བྱོལ་སོང་དུ་སྐྱེ།  དཔྲལ་བ་ས་ལ་མ་གཏུགས་པས།  དམྱལ་བ་མགོ་འཕྱང་དུ་སྐྱེ།  ལག་པ་གཡུགས་པ་དང་རྒྱབ་མདུན་ལ་བསྣོལ་བས།   དམྱལ་བར་སྐྱེ་ལ།  ཐར་ན་ཡང་ཉེས་པ་མེད་པར་གྱོད་ལ་སྦྱོར་བ་སོགས་སུ་འགྱུར་བས།  ཕྱག་འཚལ་ལུགས་མ་ཤེས་ན།  དགེ་བ་ལས་ལྡོག་ཏེ།  ཉེས་པ་བསག་པའི་རྒྱུ་རུ་འགྱུར་བས།  གཟབ་གཟབ་བྱེད་པ་གལ་ཆེའོ།།

ཕྱག་འཚལ་བའི་ཕན་ཡོན།

དམ་ཆོས་པད་དཀར་ལས། 

མཆོད་རྟེན་དེ་ལ་གང་གིས་ཐལ་མོ་སྦྱར།།

ཡོངས་སུ་ཚང་བའམ་ཐལ་མོ་ཡ་གཅིག་གམ།།

ཡང་ན་མགོ་བོ་སྐད་ཅིག་བཏུད་པ་དང་།།

གང་གི་རིང་བསྲེལ་གནས་པ་དེ་དག་ལ།།

གཡེང་བའི་སེམས་ཀྱིས་ཕྱག་འཚལ་སངས་རྒྱས་ཞེས།།

ཚིག་གཅིག་ལན་འགའ་བརྗོད་པར་བྱས་པ་ཡང་།།

དེ་དག་ཀུན་གྱིས་བྱང་ཆུབ་མཆོག་འདི་འཐོབ།།

ཞེས་སོོ།།